Hoe begeer ek nie soms dat ek ook hierdie lewe kan hê nie? Nie dat die lewe nie vir hul net maklik gaan nie, maar die prentjie lyk so mooi. Ek aan die anderkant weet; die papier is net té klein vir die prentjie wat ek wil teken. Ek sal nooit ophou wonder wat aangaan daar waar die bladsy eindig nie. Ek sal ewig aanhou loer, en ondersoek, en van die A4 afneuk. Steeds, ek probeer dit doen so “afrikaans” moontlik as wat ek kan. My wortels is vir my hopeloos te belangrik en fantasties om dit vir enige iets anders op sy te skuif. Daar is so baie dinge aan my wonderlike kultuur waarin ek my self so verlustig soos waneer ek my poeding bakkie uitlek.
Ek dink dis amazing hoe ons afrikaners vir iemand kos maak waneer ons nie weet wat om te sê nie. “jammer, ek het perongeluk oor jou kat gery. Hier is vir jou ‘n lasange.” “jammer om te hoor oor jou skoon-ma…melktert?’
Mens het goeie klere, en goeie breekgoed. Dis vir die Dominee, en vir waneer jou ouma aan jou pa se kant oorkom vir ete.
Ek gaan maak toe gisteraand my weeklikse draai om te hoor wat nuus is in die aftree oord. Met my aankoms staan daar ‘n gaar skaapkop op die toonbank. Ek weet al wat dit beteken. My ouma kom om die draai gestap terwyl sy haar hande aan haar voorskoot af vee. “hartjie, ek is nie sterk genoeg nie, en ek wil nie eers dink wat jou oupa sal maak as ek hom die opdrag gee nie. Sl jy nie asseblief vir ons die skaapkop oopkap nie?” Ek ril so bietjie, maar weer my gril kry verseker die “kleiner as” teken in vergelyking met wat dit vir my ouma sal beteken.
Ek wat toe maar die hammer en die platbek skroewedraaier, en beweeg met die skaapkop op die hout bord na buite. Ek gaan sit plak op my boude vee my vuil hare uit my gesig terwyl ek my plan van aksie agter mekaar kry. Ek kom nou net van my Au-pair werk af so ek is gelukkig geklee in my kortbroek en t-hemp.
Voor ek die hammer oplig staan my oupa langs my. Sy rug is krom met al die jare wat op sy skouers rus. Ek kan sien hy kom met ‘n belangrike boodskap na aanduiding van hoe die plooie op sy gesig trek.Hy praat saggies, maar ek het al geleer om hom te verstaan: “dogter, jy moet vir ‘n ring daarbinne soek, jou tyd loop uit!”